Die GRS het bevind dat Sanral nie kan bewys dat hy 1,2 miljoen e-tolskyfies verkoop het nie en dus nie die bewering in sy advertensies mag maak nie. Die Bondgenootskap teen Stedelike Tol (Outa) en twee ander partye het klagtes by die GRS ingedien oor Sanral se advertensies.
Ons moet nou maar verlief neem met die feit dat kaalfietse baie gewild is in Europa. Ons vrotpad-ryers hier aan die Suidpunt van Afrika maak nie veel impak op die besluite wat in Japan geneem word nie. By die bekendstelling van die GSX-R vroeër dié jaar, het Suzuki ook vir ons die SV650 gewys. Ek het so ’n paar rondtes om Red Star gery, en was beïndruk met die klein fietsie. Hy deel sy enjin met die V-Strom, maar sy raam is ’n pragtige pypraam, eerder as die soliede eenheid van die Strom.
Die eerste SV650 het al in 1999 die lig gesien en dit was ’n baie gewilde fiets. Die V2-enjin het die nodige wringkrag gebied wat goed gewerk het op die baan. Die model het met die jare al hoe swaarder, wyer en duurder geword. In 2016 moes Suzuki weer mooi besin oor die rigting wat die SV ingeslaan het.
Die SV is klein. Hy is heelwat maerder as die fiets wat hy vervang, en die tenk hou nou slegs 14 liter se voggies, maar Suzuki verseker my dat die brandstofverbruik nou van so ’n aard is dat jy nie veel meer nodig het nie. Dis nou één ding in Europa waar die dorpe 4 meter uitmekaar is, maar hier in Suid-Afrika kan die reikafstand dalk ’n probleem wees. Die SV is egter nie ’n kilometervreter nie. Daarvoor het hy nie genoeg in die lyn van windbeskerming nie. Die saal bied ook nie veel ondersteuning nie, maar weereens: dit is nie waarvoor die SV geskep is nie.
“Low RPM assist” help ryers om weg te trek sonder om te stol. Die enjin hou die toere konstant soos las op die koppelaar toeneem en jy kan met hierdie fiets wegtrek sonder om aan die versneller te raak. Die fiets is lig en hanteer maklik, maar ek moet sê, as jy hom so ’n bietjie druk, raak hy senuweeagtig om Kyalami. Dit is egter nie heeltemal die fiets se skuld nie. Hy is ontwerp vir ’n 70 kg-Japannees en nie ’n 100 kg-Skot nie.
Ek het die SV baie geniet, en as ‘n pendelfietsie is dit ideaal. Op die baan kon ek hom lekker rondgooi, en die dubbele skywe voor het sluitwering wat baie vertroue ingepalm het. Die SV behoort teen September beskikbaar te wees teen ’n billike R98 500.